KOMISIJOS DIREKTYVA 2007/34/EB
2007 m. birželio 14 d.
iš dalies keičianti Tarybos direktyvos 70/157/EEB nuostatas dėl leistino motorinių transporto priemonių garso lygio ir dujų išmetimo sistemų, siekiant ją suderinti su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač į jos 13 straipsnio 2 dalies 2 įtrauką,
atsižvelgdama į 1970 m. vasario 6 d. Tarybos direktyvą 70/157/EEB dėl valstybių narių įstatymų, reglamentuojančių leistiną motorinių transporto priemonių garso lygį ir dujų išmetimo sistemas, suderinimo (2), ypač į jos 3 straipsnį,
kadangi:
(1)
Direktyva 70/157/EEB yra viena iš atskirųjų direktyvų pagal Direktyvoje 70/156/EEB numatytą Bendrijos tipo patvirtinimo tvarką. Todėl Direktyvos 70/156/EEB nuostatos, susijusios su transporto priemonių sistemomis, sudėtinėmis dalimis ir atskiraisiais techniniais mazgais, taip pat taikomos Direktyvai 70/157/EEB.
(2)
Įsigaliojus Direktyvai 70/157/EEB motorinių transporto priemonių keliamo triukšmo ribinės vertės buvo keletą kartų mažinamos, paskutinį kartą - 1995 m. Paskutinis mažinimas neturėjo laukiamo poveikio, o vėlesni tyrimai parodė, kad matavimo metodai jau nebeatspindi važiavimo praktikos realiomis sąlygomis. Todėl būtina parengti naują bandymų ciklą ir skleidžiamo triukšmo nustatymo bandymui skirtas važiavimo sąlygas priartinti prie realių važiavimo sąlygų. Naujas bandymų ciklas pateikiamas JT/EEK Taisyklės Nr. 51 02 serijos pakeitimuose (3).
(3)
Pereinamuoju laikotarpiu turėtų būti atliktas tipo patvirtinimui skirtas dabartinis bandymas ir naujas bandymas, o apie abiejų bandymų rezultatus turėtų būti pranešta Komisijai. Taip Komisija galėtų gauti informaciją, reikalingą nustatyti tinkamoms ribinėms vertėms, skirtoms naujam matavimo metodui, kuriuo būtų pakeistas taikomas bandymų atlikimo protokolas. Siekiant gauti tipo patvirtinimą ir toliau bus reikalaujama taikyti dabartinį metodą, o naujasis metodas bus naudojamas stebėjimo tikslais. Pasibaigus pereinamajam laikotarpiui, naujam bandymui pritaikytas bandymo atlikimo protokolas turėtų tapti vieninteliu matavimu, kurį reikia atlikti tipo patvirtinimui gauti.
(4)
Siekiant atsižvelgti į naujausius JT/EEK Taisyklių Nr. 51 ir 59, prie kurių Bendrija jau yra prisijungusi, pakeitimus, reikėtų suderinti Direktyvą 70/157/EEB su techniniais šių taisyklių reikalavimais, taip suderinant šią direktyvą su technikos pažanga. Tai yra svarbu, visų pirma siekiant perimti privalomąją motorinių transporto priemonių keliamo triukšmo emisijos stebėjimo procedūrą, nustatytą JT/EEK Taisyklėje Nr. 51, siekiant gauti EB tipo patvirtinimą. Priešingu atveju ta direktyva nebus suderinta su šia taisykle atsižvelgiant į technikos pažangą.
(5)
Pagal Direktyvos 70/157/EEB 3 straipsnį, šioje direktyvoje numatomomis priemonėmis nekeičiami Direktyvos 70/157/EEB I priedo 5.2.2.1 ir 5.2.2.5 punktuose nustatyti reikalavimai. Atsižvelgiant į naują priedų struktūrą, būtina suderinti šiuose punktuose nurodytą numeraciją ir nuorodas. Siekiant užtikrinti sąsają su kitomis Bendrijos teisės aktų nuostatomis, taip pat būtina nustatyti dabartinės ir naujosios numeracijos atitikmenis.
(6)
Šioje direktyvoje nustatytos priemonės atitinka Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyva 70/157/EEB iš dalies keičiama taip:
a)
I priedas pakeičiamas šios direktyvos I priede pateiktu tekstu;
b)
II priedas pakeičiamas šios direktyvos II priede pateiktu tekstu;
c)
III priedas pakeičiamas šios direktyvos III priede pateiktu tekstu;
d)
IV priedas išbraukiamas.
2. Nuorodos į Direktyvos 70/157/EEB I priedo 5.2.2.1 ir 5.2.2.5 punktus laikomos nuorodomis į šia direktyva pakeisto I priedo 2.1 ir 2.2 punktus.
2 straipsnis
Nuo 2008 m. liepos 6 d. iki 2010 m. liepos 6 d. turi būti atliktas transporto priemonės, kurios tipą reikia patvirtinti, bandymas, nustatytas JT/EEK Taisyklės Nr. 51 10 priede, vien tik stebėjimo tikslais. Šio bandymo rezultatai turi būti pridėti prie Direktyvos 70/157/EEB, su pakeitimais, padarytais šia direktyva, I priedo 1 ir 2 priedėliuose nustatytų dokumentų, pagal JT/EEK Taisyklės Nr. 51 9 priedą. Atitinkama valstybė narė nusiunčia tokius informacinius dokumentus Komisijai. Šios prievolės neįgyjamos tais atvejais, kai pagal šią direktyvą pratęsiamas suteiktų patvirtinimų galiojimas. Šios stebėjimo procedūros tikslais transporto priemonė nelaikoma esančia naujo tipo, jeigu transporto priemonė skiriasi tik JT/EEK Taisyklės Nr. 51 2.2.1 ir 2.2.2 punktų atžvilgiu.
3 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2008 m. liepos 5 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikmenų lentelę.
Jos taiko šias nuostatas nuo 2008 m. liepos 6 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma oficialiai jas skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2007 m. birželio 14 d.